《同养斋游慧力寺》
明代·孙伟

禅房闭幽阒，依依近寒城。江光动林景，岩雾迥阴晴。

日宴远山出，新松差长成。客来僧自起，坐久钟亦鸣。

窈窕竹廊静，时复兰烟轻。眷此同年友，暂驻车马荣。

契阔慰初展，语散情复萦。法侣喜相偶，煮茶支跛铛。

碧瓯濯孤兴，起爱缘云行。憩涧悦佳树，冷飙徐有声。

且复一欢酌，放歌沧浪清。

作者简介：江西清江人，字朝望，号鹭沙。弘治十五年进士。官鹤庆知府。工诗，有《鹭沙集》。